CELEX: 62016TN0050
Language: ro
Date: 2016-02-03 00:00:00
Title: Cauza T-50/16: Acțiune introdusă la 3 februarie 2016 – Ungaria/Comisia

25.4.2016   
            
            
               RO
            
            
               Jurnalul Oficial al Uniunii Europene
            
            
               C 145/29
            
         Acțiune introdusă la 3 februarie 2016 – Ungaria/Comisia
   (Cauza T-50/16)
   (2016/C 145/36)
   Limba de procedură: maghiara
   
      Părțile
   
   
      Reclamantă: Ungaria (reprezentanți: M. Fehér și G. Koós, agenți)
   
      Pârâtă: Comisia Europeană
   
      Concluziile
   
   Reclamanta solicită Tribunalului:
   
               —
            
            
               anularea Deciziei Comisiei din 24 noiembrie 2015 privind înregistrarea inițiativei cetățenești „Wake up Europe! Agir pour préserver le projet démocratique européen”;
            
         
               —
            
            
               obligarea Comisiei la plata cheltuielilor de judecată.
            
         
      Motivele și principalele argumente
   
   În susținerea acțiunii, reclamanta invocă trei motive.
   
               1.
            
            
               Prin intermediul primul motiv reclamanta susține, pe de o parte, că, prin înregistrarea inițiativei cetățenești în cauză, Comisia a încălcat articolul 11 alineatul (4) TUE, precum și articolul 2 punctul 1 și articolul 4 alineatul (2) litera (b) din Regulamentul nr 211/2011 (1), deoarece, potrivit reclamantei, deschiderea procedurii prevăzute la articolul 7 TUE (similară cu o procedură în constatarea abținerii de a acționa) nu poate fi considerat un act juridic al Uniunii necesar pentru punerea în aplicare a tratatelor. Pe de altă parte, în opinia reclamantei, scopul unei inițiative cetățenești ar trebui să fie inițierea de către Comisie a unui act juridic al Uniunii care să se materializeze într-o reglementare nouă inclusă în dreptul Uniunii.
            
         
               2.
            
            
               În cadrul celui de al doilea motiv invocat, reclamanta susține că, prin decizia adoptată, Comisia a încălcat dreptul la o bună administrare, principiul securității juridice și principiul egalității de tratament, precum și obligația de motivare. Prin intermediul acestui motiv, reclamanta susține, în esență, că, întrucât Comisia, prin decizia în cauză, s-a îndepărtat în mod radical de la practica sa anterioară în ceea ce privește înregistrarea inițiativelor cetățenești, inițiativele anterioare și posibilele inițiative viitoare nu primesc, ca urmare a acestei incoerențe și a acestei contradicții, un tratament egal.
            
         
               3.
            
            
               Prin intermediul celui de al treilea motiv, reclamanta susține că, prin decizia sa, Comisia a încălcat principiul cooperării loiale consacrat la articolul 4 alineatul (3) TUE. Pe de o parte, Comisia s-a pronunțat anterior în sensul că nu au fost îndeplinite condițiile pentru a exercita împotriva Ungariei o acțiune în temeiul articolului 7 TUE, în timp ce decizia de a înregistra inițiativa cetățenească poate transmite ideea potrivit căreia Comisia nu ar exclude totuși caracterul întemeiat al inițiativei în cauză. Pe de altă parte, în conformitate cu acest principiu, Comisia ar fi trebuit să informeze Ungaria cu privire la existența unei inițiative cetățenești care o privește în mod direct și să îi ofere posibilitatea de a formula observații în acest sens.
            
         
      (1)  Regulamentul (UE) nr. 211/2011 al Parlamentului European și al Consiliului din 16 februarie 2011 privind inițiativa cetățenească (JO L 65, p. 1).